b'\n_START_ARTICLE_\nEidsivating lagmannsrett\n_START_PARAGRAPH_\nEidsivating lagmannsrett har sete p\xc3\xa5 Hamar og er en av Norges seks lagmannsretter. Dens jurisdiksjon omfatter alle kommuner i Hedmark og Oppland, samt kommunene p\xc3\xa5 Romerike som sogner til \xc3\x98vre Romerike tingrett og Nedre Romerike tingrett i Akershus. Tidligere omfattet Eidsivating ogs\xc3\xa5 Oslo, hele Akershus, \xc3\x98stfold og Buskerud i tillegg til Hedmark og Oppland, men lagd\xc3\xb8mmet ble delt fra 1. august 1995 da det ble etablert en ny lagmannsrett p\xc3\xa5 Hamar. Siden dens geografiske omr\xc3\xa5de omfattet det gamle Eidsivatinget, overtok denne domstolen navnet, mens lagmannsretten i Oslo fikk navnet Borgarting._NEWLINE_Eidsivating lagmannsrett holder til i tinghuset p\xc3\xa5 Hamar og har 15 faste dommerstillinger. Den ledes av en f\xc3\xb8rstelagmann (for tiden Nina Sollie) og har i tillegg en lagmann, tolv faste utnevnte lagdommere, og en jordskiftelagdommer. Videre er det en administrasjonssjef, en jordskifteutreder og ni saksbehandlere. Lagmannsretten er ikke delt i avdelinger slik som de st\xc3\xb8rste lagmannsrettene.\n_START_SECTION_\nHistorie\n_START_PARAGRAPH_\nHistorisk var Eidsivating lagting for befolkningen rundt Mj\xc3\xb8sa, og hadde opprinnelig sete p\xc3\xa5 \xc3\x85ker i Vang. Senere, p\xc3\xa5 Olav den helliges tid, ble lagtinget flyttet til Eidsvoll. Den gang omfattet lagtinget Hedmark, Hadeland og Romerike, og det var f\xc3\xb8rst senere at \xc3\x98sterdalen og Gudbrandsdalen ble omfattet.'